Papersnake/gushiwen huggingface dataset:
元夜病起二首
陈造（宋代）

节物撩佳兴，浮生盍自宽。
山城如许乐，灯市不多寒。
微步漂香细，行歌惜夜阑。
何人欹醉帽，朱袖簇归鞍。
诉衷情
周季琬（清代）

簟冷芙蓉香雾细，月初浮。灯欲尽，烟烬隐层楼。翠羽压金钩。

悠悠，暮山相对愁。一天秋。
梅
唐彦谦（唐代）

玉人下瑶台，香风动轻素。画角弄江城，鸣珰月中堕。
浣溪纱 其八
程颂万（清代）

醉倚东风不点头。六分春色一分休。

花中占断得风流。

一样金盘五千面，十三弦里一时愁。

近无书信更堪忧。
素云引为玄霜公子赋
杨维桢（元代）

清河美人姑射神，梦中认得梨花云。朝朝暮暮不肯雨，璚枝玉花光轮囷。

靘妆不染胭脂水，轻歌欲遏鸾笙起。五花细马驮春风，罗带飘飖白鹇尾。

柔情易逐綵霞空，半掩春衣嘶玉龙。九点峰前指归路，家住松陵东复东。

桃花桃根春已暮，又逐飞花度江去。梨园昨夜春雨多，回首孤飞在何处？

何处孤飞去复来，直是玄霜百尺台。
咏史诗·南阳
胡曾（唐代）

世乱英雄百战余，孔明方此乐耕锄。
蜀王不自垂三顾，争得先生出旧庐？
下金鸡山
文同（宋代）

峡束几重烟，山分数尺天。
岩猿与溪鸟，一似过飞仙。
题尤使君郡圃十二诗·乐山堂
李庚（宋代）

青山如避世，讵肯诣公府。
仁人如好贤，招邀入庭户。
拄笏对朝气，卷帘当暮雨。
是中有佳趣，莫与儿辈语。
同粲湛二上人游北山
释绍嵩（宋代）

二子依公子，南山度北山。
兴随流水远，心逐片云闲。
日月浮生外，牛羊落照间。
殷勤华表鹤，飞去复飞还。
感芍药花寄正一上人
白居易（唐代）

今日阶前红芍药，几花欲老几花新。
开时不解比色相，落后始知如幻身。
空门此去几多地，欲把残花问上人。
被花恼 珍丛馆蔷薇
苏穆（清代）

小园竟日惜春归，芳意独留仙馆。万叶千条倚娇软。

窗前最是，馆馆蛱蝶，衬舞和愁乱。康欲语，又斜晖，半庭纤影凌波卷。

长记艳深时，曾赋香痕压檐绽。新娥谩绿，早怯东风，取次相吹散。

问何人暗遣斗芳菲，欲作弄、柔红梦中幻。拌醉也、莫待飘零清泪盼。
送智叔令咸平
陈师道（宋代）

二谢将能事，重阳只故台。
固须冲节去，便恐带秋回。
敏捷才无尽，铺张意有开。
犹须记衰疾，书与雁同来。
再次韵
黄庭坚（宋代）

穷奇投有北，鸿鹄止丘隅。
我已魑魅御，君方燕雀俱。
道应无蒂芥，学要尽工夫。
莫斩猿狙杙，明堂待栋桴。
铜岭吊熊飞将军
榴花女（明代）

秋江塔影似摇铃，风雨萧萧暗怆情。铜岭场荒灵气在，银塘军散霸图经。

榴花留闪征袍血，龙峡犹闻战水腥。身殉韶阳终报主，明月羌笛咽孤城。
九日还山中
释居简（宋代）

去年佳约负东篱，凤井丹犀彷佛知。便使山灵先勒驾，明朝更拟北山移。
题反身轩
释德洪（宋代）

尽力觅不得，归来题反身。平生未解没，宁解救滔人。

有累路岐远，无求滋味亲。养心唯寡欲，妙物久如神。
齐天乐 寿史沧洲
刘子寰（宋代）

雅歌堂下新堤路。柳外行人相语。碧藕开花，金桃结子，三见使君初度。

楼台北渚。似画出西湖，水云深处。彩鹢双飞，水亭开宴近重午。

溪蒲堪荐绿醑。幔亭何惜，为曾孙留住。碧水吟哦，沧洲梦想，未放舟横野渡。

维申及甫。正夹辅中兴，擎天作柱。愿祝嵩高，岁添长命缕。
谢龙山惠柱杖并求石铫四首
马廷鸾（宋代）

捷径新来竞朵颐，登山有道只逶迟。
瘦藤独立西风上，看尽坡头万马驰。
南楼令（有怀西湖，且叹客游之漂泊）
张炎（宋代）

湖上景消磨。飘零有梦过。问堤边、春事如何。可是而今张绪老，见说道、柳无多。

客里醉时歌。寻思安乐窝。买扁舟、重缉渔蓑。欲趁桃花流水去，又却怕、有风波。
送毛生还乡
李昌祺（明代）

积雨初乾露欲霜，儒衣秋半不禁凉。离离坠蔓敦瓜秀，纂纂垂林小枣香。

薇省久抛邦伯印，柴门最忆野人庄。盘洲水与环洲接，投老归来掉钓航。
偈颂三十八首
释如净（宋代）

无忧树下浴婴孩，清晓蔷薇带露开。
转过衲僧相见处，后槽驴马出胞胎。
歌元丰五首
王安石（宋代）

湖海元丰岁又登，稆生犹足暗沟塍。
家家露积如山垄，黄发咨嗟见未曾。
绍兴以后祀感生帝十六首
佚名（隋代）

礼文既洽，熏燎聿升。
嘉气四塞，丹诚上胜。
惟类之应，惟福之兴。
永炽天统，亿载灵承。
过袁氏园林 其一
陈其扬（清代）

潇湘开三径，幽居乐一窝。楼高俯江竹，径僻入烟萝。

淰淰孤云度，寥寥独鸟过。坐来看月上，疏影亦无多。
晚过西崦费氏别业赠明天目长老
徐贲（元代）

烟光暗墟落，涧道入层层。不访中林士，那逢西崦僧。

山厨将具黍，邻屋为分灯。自觉行来倦，清谈遽弗胜。
夜过白云话别
张镇孙（宋代）

圣贤今古在吾人，敬义功深德自邻。
莫叹桃源仙迹杳，杖藜随处武陵津。
暮春怀李孟和
蓝智（明代）

春雨霏霏映茅屋，空庭无人芳草绿。相思何故不成眠，一夜南风笋成竹。
潘丈游南寺灵岩公台回遂呈刘学录
陈宓（宋代）

不到南山逐胜游，新诗题遍柳公楼。
须驱尘世蚊虻暑，唤起云公雕鹗秋。
盏斝献酬依未荫，笑谈喧寂间川流。
自怜因病成慵懒，一日那无一日休。
送李陈二子赴中宿 其三
成鹫（清代）

三尺青桐七轸丝，匣中流水有遐思。鸣琴单父今知己，不用黄金铸子期。
真青
贾似道（宋代）

青色头如菩提子，项上毛青靛染成。
牙铃更得芝麻白，任君尽鬭足欢情。
句
王从（宋代）

落木森犹力，寒力淡欲无。
投秦大师
王灼（宋代）

相府潭潭接斗魁，门披戟带绝纤埃。
小山丛桂何由识，东阁长裾许暂陪。
绕木驚乌栖未定，恋轩疲马望重来。
丁恩有胆大如斗，造化炉中肯铸回。
禅人写真求赞
释正觉（宋代）

笑含口角，喜在眉棱。
一默照源底，三乘空葛藤。
清白濯秋之月，光明破夜之灯。
柱杖有时横膝上，个般面觜得人憎。
动而静，虚而应。
专气致柔，湛神如凝。
一住天童，十分没兴。
观放鹞子
梅尧臣（宋代）

白皙少年子，秋郊臂苍隼。
日暖饥目开，风微双翅紧。
草际鸣鹑惊，蒿间黄雀窘。
下鞲诚必获，得俊还复哂。
碎脑此非辜，食肉尔何忍。
取乐在须臾，我心良恻悯。
绿端砚为严藕渔宫允作 其一
屈大均（明代）

尽爱端溪紫，曾知绿玉无。光分铜雀瓦，色映石家珠。

追琢凭君好，摩娑取自娱。毋贻美人去，博得锦襜褕。
午寝
黄庭坚（宋代）

读书常厌烦，燕处意坐驰。
动静两不适，尘劳败天倪。
目昏生黟花，耳聩喧鼓鼙。
沈忧愁五神，倦刻委四支。
不聊终日堪，况乃久远期。
投书曲肱卧，天游从所之。
是身入华胥，彷佛胜初时。
春蚕眠巨箔，夏蜩化枯枝。
今之隐几者，岂有异子綦。
觉寐须臾闲，良亦休我疲。
乃知大觉梦，盖此德之归。
谁为今日是，二十二年非。
周计部元孚被播南行答其临清所寄因以为别 其三
欧大任（明代）

玉泉南下入漕河，楚客扁舟榜枻歌。何限故人江阁望，天涯芳草夕阳多。
示黄冈长老二绝 其二
胡寅（宋代）

落日溪桥伫立时，溪云归尽月生迟。溪声漏泄真消息，借问溪翁却不知。
颂证道歌·证道歌
释印肃（宋代）

普韵连天风月和，大千沙界一音闻，
妙契非声能几个。
赠汉臣
李昭玘（宋代）

夫子以贫病，终身复冻饥。捉衿无可揽，数米不成炊。

何以谢蟋蟀，独能留扊扅。徒劳问仓扁，王老是良医。
次韵周嘉仲刑曹简航师食笋四首 其二
张扩（宋代）

此君淡难交，挺挺如立玉。何意昆仍中，为人偿口腹。

群婴脱锦褓，珍胜脔项肉。犹堪作味谏，没齿蠲腊毒。
春闺
冒德娟（清代）

风动帘栊春昼长，莺声催起整残妆。独行亭畔拈花朵，不觉罗衣怯晚凉。
初夏游凌氏小园
陆游（宋代）

水满池塘叶满枝，曲廊危榭惬幽期。
风和海燕分泥处，日永吴蚕上簇时。
闲理阮咸寻旧谱，细倾白堕赋新诗。
从来夏浅胜春日，儿女纷纷岂得知。
西行杂感
沈峻（清代）

太华西来翠浪过，乱峰高处见黄河。云霾荒堡归人少，风卷平黄落雁多。

身健却逢忧患日，秋悲况奈别离何。音书寥寂年光晚，剩有豪情对叵罗。
春晚雨中作
陆游（宋代）

冉冉流年不贷人，东园青杏又尝新。
方书无药医治老，风雨何心断送春！乐事久归孤枕梦，酒痕空伴素衣麈。
畏途回首涛澜恶，赖有云山著此身。
鹧鸪天·指剥春葱去采苹
陈三聘（宋代）

指剥春葱去采苹。衣丝秋藕不沾尘。眼波明处偏宜笑，眉黛愁来也解颦。巫峡路，忆行云。几番曾梦曲江春。相逢细把银釭照，犹恐今宵梦似真。
偶成
俞桂（宋代）

短发萧萧满镜秋，家居但觉岁时流。
两年不见西湖面，笑我寒盟是白鸥。
诞日寓普明寺谒毗卢佛
杨巍（明代）

虚度八旬又一年，兹晨弧矢忆初悬。四方空抱风云志，千里仍多山水缘。

数问蓬莱无道路，翻令老稚讶神仙。永怀慈母恩难报，白首焚香古佛前。
同子隆次公小饮
袁说友（宋代）

老境昏昏只醉眠，不知门外艳阳天。
奚为有客携壶至，又以閒人到酒边。
山路试登桃映口，溪城一望草如烟。
春分花事今多少，未觉心情胜去年。
蝶恋肯 其一 题自画紫藤双蝶便面
钱斐仲（清代）

开到藤肯春已暮。可奈东风，不肯将愁去。一任绣床黏柳絮。

怜肯只绕闲阶步。

蹴损苔痕无意绪。移个鹦哥，挂在肯深处。教与夜来新谱句。

不知肯外涟纤雨。
黄鹤楼
胡奉衡（清代）

洞庭西望楚天开，锁钥双城亦壮哉。水势青山浮日去，雁声大别过江来。

不闻高阁吹长笛，那有新诗寄落梅。为访故人勤远涉，临流遥念济川才。
初凉
吴可（宋代）

初凉宜夜透衣罗，时见流星度绛河。
渐觉露{溥去丶}金掌重，梧桐影外月明多。
过胡骆坑二首
杨万里（宋代）

说尽山寒未识寒，此间寒不是人间。
岩崖泉冻琉璃涧，冰雪云封翡翠山。
一檐衣裳都著尽，两边窗子更深关。
耸肩缩颈仍呵手，无策能温两脚顽。
奉题常君殉节录后 其一
陈桂森（清代）

昔岭寒风落照殷，英魂千古炳人间。屯粮绩著三军幕，陷阵躯捐一剑镮。

死尚握拳如卞壸，生能噀血亦常山。不徒循吏称遗爱，父老西川泪共潸。
赋得新凉入郊墟
欧大任（明代）

虚星殷凛色，商律发初凉。野旷繁烟敛，林幽溽暑藏。

时方催节变，景已见山苍。一夕新凝露，千城忽散霜。

芙蓉彫玉渚，杨柳落金塘。墟曲披榛净，岩端揽桂香。

惊飙摇蕙帐，爽气入荷裳。解帙移灯照，囊琴扫石张。

鹍鸡犹晓警，鸿雁欲宵翔。客有清秋赋，郊居似沈郎。
烛花
马如玉（明代）

银烛透银帘，兰房瑞色融。
丹葩应妒月，紫烬却愁风。
杯映珠还浦，光流星度空。
无香辜恋蝶，有焰引飞虫。
仕女
丘吉（明代）

丝抽霜藕织仙衣，立近芭蕉怨落晖。
踏破绿苔罗袜冷，宫前昨夜有霜飞。
送道士良豸冠还楚丘
萨都剌（元代）

淮水春帆动，山城积雨馀。南台去千里，北阙有三书。

白下曾行马，黄河可脍鱼。庙堂公论在，君去莫踌躇。
次韵唐公三首 其三 旅思
王安石（宋代）

此身南北老，愁见问征途。地大蟠三楚，天低入五湖。

看云心共远，步月影同孤。慷慨秋风起，悲歌不为鲈。
示儿孙辈
陆游（宋代）

昔忝诸生後，初非一世豪。
但希乡有秩，敢望郡功曹。
歛版宁为辱？扶犁亦足高。
儿孙勿妄想，底处不徒劳？
偈倾一百三十三首
释法薰（宋代）

眼似流星，机如掣电。
过得南山门，未见南山面。
天气稍热。别时相见。
陈复清挽诗捡讨原大之父
顾清（明代）

我闻清隐翁，遗世希由巢。君清复如翁，可望不可招。

市城无濡足，诗书有神交。妙迹想颜柳，高吟诵韦陶。

良材陨空谷，见谓神理遥。遗编付两郎，一一彩凤毛。

联飞入天门，光价动紫霄。褒章极华衮，后禄方滔滔。

巨镛靡连响，浅渚无惊涛。缅怀神仙驾，八表同游遨。

时还抚旧乡，含笑停云旓。惟有风木心，终天感飘摇。
颂古四十八首
释慧开（宋代）

痴人面前，不可说梦。
胡子无须，惺惺添懵。
赋得列位登青琐送翰林钟编修奉敕归封其父母
邓林（宋代）

制诰文章五色新，纶音褒许重词臣。编摩事业追前史，封拜恩荣及二亲。

玉署清寒无六月，冰函莹洁净纤尘。登瀛只在登青琐，真是群仙队里人。
丙辰二月二日喜晴
释行海（宋代）

春来处处有花看，一种芳心欲吐难。
陌上鹅黄初染柳，不禁烟雨袅轻寒。
祭岳回重赠孟都督
韩翃（唐代）

封作天齐王，清祠太山下。鲁公秋赛毕，晓日回高驾。

从骑尽幽并，同人皆沈谢。自矜文武足，一醉寒溪夜。
伤春偶得绵字
赵友直（宋代）

王府原头芳草芊，却怜杜宇自年年。
停杯试向窗前看，飞尽杨花几树绵。
赠窦十
冯道（五代）

燕山窦十郎，教子有义方。灵椿一株老，丹桂五枝芳。
之灵岩三首
韩维（宋代）

积阴旷初霁，策马望嵩洛。
斜日黑云西，回光照城郭。
牛散陂草深，蛙鸣沟水浊。
雷远尚馀音，山前垂雨脚。
偈颂一百二十三首
释祖钦（宋代）

是亦划，非亦划。
令下无私，棒头有眼。
儒家子刘宗庆发披戴愿赠二绝句俾藉之以谒乐
曾丰（宋代）

走俗何如学步虚，出家犹欠护身符。
凭谁成就奇男子，径自归投大丈夫。
赠徐翔卿之别
白玉蟾（宋代）

桃花落地雨漫漫，子乃担簦过万山。
临别有些无尽意，篇诗送子到崇字。
句 其十二
徐俯（宋代）

金盏银台何足比。
风入松·瑶烟敛散媚晴空
曹冠（宋代）

瑶烟敛散媚晴空。云淡奇峰。澄江金斗平波面，扁舟载、蓑笠渔翁。仿佛辋川图上，依稀苕霅溪中。舂锄掠水浪花重。飞傍芦丛。绮霞斜映征鸿影，供吟毫、佳景无穷。顿起骑鲸游兴，泠然欲御清风。
子夜春歌二绝
李石（宋代）

瘦玉薄薄衫，晕灯和月冷。
独夜不禁春，梨花碎帘影。
十月旦日上冢过渚宫避雨二首
项安世（宋代）

萦纡白道转城腰，寂寞垂杨倚画桡。
独自練光亭上坐，净慈烟雨看长桥。
句
范亦颜（宋代）

神仙远来宅奥境，五岳局蹐儿孙从。
凭阑人·金陵道中
乔吉（元代）

瘦马驮诗天一涯，倦鸟呼愁村数家。扑头飞柳花，与人添鬓华。
饥旱
戴表元（宋代）

旱风烁我肤，饥火煎我肠。
春夏犹自可，人秋始难当。
簪珥陡顿尽，衾绸纤细将。
夺从女奴手，并入米客囊。
但冀喘息延，敢忧生理防。
山州古硗瘠，岁计仰苏杭。
发地流玉粒，浮天驾牙樯。
如何水后郡，翻籴浙江粮。
行路急促促，人情沸皇皇。
焦枯望一雨，禬褥愿千万。
云气亦偃蹇，魃妖转炎扬。
浮生想有属，沈忧聊暂忘。
寄浚州张掞
吕本中（宋代）

张卿留客酒如渑，我欲从之病不能。忆过公家更东望，断崖高树雪层层。
菩萨蛮 其四 骨肉亲谊廿载重逢京华小住将归定署离怀各怅因调数阕籍以志别
左锡嘉（清代）

匆匆小住匆匆去，临岐脉脉偏无语。果否学忘情，丁宁订后盟。

无餐须努力，鱼雁传消息。驿路绕秋山，白云红树闲。
清源分司林檎花
于谦（明代）

茏葱一树玉生香，半露晴梢出短墙。冷淡不关蜂蝶梦，可能无语怨韶光。
耕堂弟雪中效宛陵仄字平字诗各次韵一首 其一
苏泂（宋代）

旱涝数所系，累歉望一稔。种秫秫不孕，酌水水可饮。

瓮牖忽碧玉，喜见月入枕。闭户请谢客，是子亦太甚。
十刹海酒楼望水南张文襄宅后旧种白莲
陈宝琛（清代）

凭栏又过观莲节，隔著红莲见白莲。欲起种莲人一问，明年花可似今年？
潄玉斋前杂卉皆龙图王至之所植各赋一章凡得
宋祁（宋代）

有名见郑风，今赏异畴日。
采花当采根，可能治民疾。
仲冬十六日祭马步
强至（宋代）

提辔傍险径，喜随双炬红。
薄云笼淡月，苦雾卷严风。
马害谁云屏，神休觊所蒙。
晨门未开钥，残梦续斋宫。
舟泊河干
笪重光（清代）

山雨悬春树，江春入郡楼。人家依岸转，河水抱城流。

自信干时拙，谁含作赋愁。烟波时极目，吾意在沧洲。
代景大夫舟自五屯所至永安州之作 其五
屈大均（明代）

关山行万里，旌节驻三年。一将书生任，孤军绝域悬。

粮空难杀马，水恶易崩船。歌尽思乡曲，毡帏冻不眠。
青玉案·参横月落闻街鼓
李吕（宋代）

参横月落闻街鼓。指杨柳、天边路。冷澹梨花啼玉箸。五云芝检，八花砖影，稳上鳌头去。吹箫台冷秦云暮。玉勒嘶风弄娇步。四雁峰前凭尺素。壁尘香减，绮窗风静，记得题诗处。
晴竹
徐庸（明代）

白露团团楚天碧，凤凰叫起扶桑日。
晴阳有影生竹枝，枝上鹧鸪啼不得。
江云初定江风静，江水无波若明镜。
照见灵妃一片心，隔岸清歌有谁听。
翠华不来春杳杳，泪痕积血愁中老。
锦瑟空弹五十弦，九疑数点烟中小。
一落索
晁端礼（宋代）

正向溪堂欢笑。忽惊传新诏。马蹄准拟乐郊行，又欲近、长安道。

鹳鹊楼边初到。未花残莺老。崔徽歌舞有余风，应忘了、东平好。
昭君祠
袁燮（宋代）

昭君天赋倾城色，何事君王未曾识。
徘徊顾影无计留，一朝远曾匈奴国。
匈奴国日暗飞尘，昭君君绝艳惊国人。
单于骇叹昔未睹，甘心保塞为藩臣。
从来败德由女美，褒妲骊姬及西子。
玉环飞燕更绝佳，遗臭千载堪咨嗟。
毛生善画古无有，强把丹青倒妍丑。
却教尤物摈绝哉，能为君王罄忠益。
闻说昭君出塞初，朔风萧飒吹衣裾。
聊将琵琶寄离恨，痛绝玉颜嫔老胡。
老胡死矣义当返，慷慨怀归曾上书。
君王有诏从胡俗，恸哭薄命终穹庐。
自古佳人多命薄，亦如才士多流落。
人才有益尚疏外，佳无补何可怼。
君不见萧生堪猛岂不忠，君五疑信相半终不容。
四月一日偶成三绝句奉勉诸友 其三
范浚（宋代）

读书意绪戒荒芜，要使心清一事无。过眼飞光流水急，莫矜颐颔始生须。
其四接力
贾似道（宋代）

五日方容鬭一场，若还频鬭损牙关。
虫儿不食因何事，蛟损牙关服食难。
和永叔雪
韩维（宋代）

浴凤池边雪舞风，题诗高揖杜陵翁。
怀人共惜车音断，对酒须论盏底空。
授简久虚梁苑候，引舟谁过剡溪中。
今朝白雪闻君咏，千载风流未览穷。
次叔祖阁学暑中过清寒堂韵
张镃（宋代）

人材抡选何时停，高者栋负卑薪蒸。我家忠烈定社稷，任大岂薪惩与膺。

不毛夏渡泸潍水，裂面夜踏滹沱冰。强敌坐致九顿首，和议姑随三折肱。

至今耆旧话曩昔，白发相对搔鬅鬙。堂堂传业翁克绍，中宸委寄恩重仍。

禁林延阁望隆积，边琐辅镇才优胜。知閒未数持烛照，神专端与承蜩凝。

会堂风云趣健步，人则父子功侪朋。从容中的仰文翰，仁者如射弓须弸。

为山檐外六月冷，兴到不忍无诗登。袖归镃得正法眼，此事肯许参禅僧。
六安遇周八即送之临淮 其一
游智开（清代）

故人今日来，沈疴今日起。秋风满庭阶，握手各相视。

子容较昔丰，我病瘦何似。欢会叙离忧，乱绪纷难理。

忆从去年春，同舟泛江水。翩若南翔鸿，双飞复双止。

中忽隔一隅，盗贼惊突豕。逾年患未消，信息殊生死。

觌面良可欣，征车嗟复驶。檐端亘明河，絮絮犹未已。
句
王曾（宋代）

人畏轩台久，春归雨泽多。
次韵答简簿
王炎（宋代）

少日牛衣尝熟眠，老来驼褐不护寒。
欲呵龟手拈秃笔，怯看冰柱县疏檐。
东风不解着梅柳，翻作六出欺春妍。
春回腊尽亦可好，但为浮生添一年。
负郭有人如石笋，雪里哦诗自烹茗。
胸中盎盎有天和，户外萧萧尚冰冷。
日炊脱粟不自怜，却念野庐无爨烟。
此忧未知可解否，准拟为君浮酒船。
酒酣倾泻珠百斛。定觉挥毫转神速。
闻道诸公双眼青，岂终遗此丰年玉。
倦游别驾老更贫，自谋惭似龟藏六。
诗来谓我清而臞，我方忍欲将忍饥。
短蓑归钓寒江雪，纷纷世事休嗟吁。
子初郊墅
李商隐（唐代）

看山对酒君思我，听鼓离城我访君。腊雪已添墙下水，

斋钟不访槛前云。阴移竹柏浓还淡，歌杂渔樵断更闻。

亦拟村南买烟舍，子孙相约事耕耘。
登郭隗台
皇甫松（唐代）

燕相谋在兹，积金黄巍巍。上者欲何颜，使我千载悲。
往通州途中漫成
陈奕禧（清代）

两载川衡转运功，今朝又挂布帆东。鹥凫野岸瀰瀰水，禾黍秋原淅淅风。

高鸟独归残照外，晚山半入乱云中。淡然心事凭谁识，一笑吟成意未穷。
石湖晚泊
释元肇（宋代）

磨子峰头日已倾，楞伽塔顶月初生。鸱夷去后烟波冷，怅望吴台与越城。
贺新郎·犹记臣之少
刘克庄（宋代）

犹记臣之少。兴狂时、过陈遵饮，对孙登啸。岁晚登临多感慨，但对齐山诗妙。任蓉月、柳风吹照。金印不来丹飞去，拟神仙、富贵都差了。空铸错，与人笑。九年前拜悬车表。试回看、柴桑菊老，玄都花少。周也曾言殇子寿，佛以白头为夭。末後句、岩头曾道。头似秃鶖巾裹懒，最不宜蝉冕宜僧帽。杯中物，直须釂。
风言十五章 其五
姚燮（清代）

涧壑嶙峋，险不可涉。马以力踰，实其神疾。明驼橐橐，克循正轨。

迟缓察变，不陷涂水。
寒食离白沙
张耒（宋代）

花枝袅袅水溶溶，杨柳轻明二月风。
景物可怜人寂寞，年年寒食醉眠中。
和张赞卿喜雪
陆深（明代）

雪满琳居小洞天，阳春一曲为谁传。云低百尺阑干外，寒在半空楼阁边。

柳絮梨花俱不俗，瑶台玉署本通仙。洞庭新水东风里，会送江湖万斛船。
铁汉楼
李以贞（明代）

公也昔如铁，我来思铸金。楼前古梅树，骨立冻云深。
高阳台（寿毛荷塘）
吴文英（宋代）

风袅垂杨，雪销蕙草，何如清润潘郎。风月襟怀，挥毫倚马成章。仙都观里桃千树，映麹尘、十里荷塘。未归来，应恋花洲，醉玉吟香。

东风晴昼浓如酒，正十分皓月，一半春光。燕子重来，明朝传梦西窗。朝寒几暖金炉烬，料洞天、日月偏长。杏园诗，应待先题，嘶马平康。
客中闻蟋蟀
程虞卿（清代）

黄叶未成响，先教听此声。清秋无限意，良夜为谁鸣？

我自怜多病，虫犹诉不平。关山劳梦想，孤馆月化朝。
谢宫师杜公寄惠草书
韩琦（宋代）

公之德业天下重，四海万物思坏垆。太平之策未全发，先朝请坏叩帝居。

天子只欲励薄俗，不惜一夔从二疏。公持俭节出天性，下建万世清风孤。

归卜睢阳旋营第，栋宇仅足容妻孥。自此閒燕何所乐，非丝非竹非歌壶。

经史日与圣贤遇，参以吟咏为自娱。兴来弄翰尤得意，真楷之外精草书。

因书乞得字数幅，伯英筋肉羲之肤。字体真浑远到古，神马初见八卦图。

精神熠熠欲飞动，鸾凤鼓舞龙蛇摅。天姿瘦硬斥俗软，狂藤束缠岩松枯。

中含婉媚更可爱，十葩万萼争春敷。开合向背一皆好，造化欲衒天工夫。

张旭虽颠怀素逸，较以年力非公徒。公今眉寿俯八十，坏笔劲健自古无。

固知大贤不世出，百福来萃相所扶。公之佳婿苏子美，得公一二名已沽。

矜奇恃俊颇自放，质之公法惭豪粗。乘欢捧以示僚属，一坐耸骇叹且呼。

便欲刻石传不朽，荒边匠拙无人模。归来一一戒儿侄，秘重世与家谍俱。

重巾密橐置吾室，宝护直比骊颔珠。神物孰敢容易探，电雹霹雳来须臾。
梅花
李流谦（宋代）

殷勤蝶障与蜂遮，一点幽香不许赊。
岁岁相逢只如此，问花羞我我羞花。
句
施德操（宋代）

春风两岸客来往，红日一川莺去留。
次韵王宣义见过夜饮四绝
毛滂（宋代）

肯为张卿贵作奴，不嫌唤客手携壶。
全胜一叶唯茶灶，未负黄公卖酒垆。
贺陈内翰去非三首 其一
朱翌（宋代）

闻道催宣召，传呼入翰林。堂高初上玉，带重更垂金。

烦悉周公诰，丁宁葛亮心。调元知有日，天意向君深。
偈二首 其二
释本才（宋代）

一法有形该动植，百川湍激竞朝宗。昭琴不鼓云天淡，想像毗耶老病翁。
秋声有怀寄副翰宋白舍人
四锡（宋代）

秋声萧瑟北山椒，赖有琴樽遣寂寥。
书幌静怜斜月鉴，窗灯寒带落花挑。
久辞知己来江国，少寄音书过海潮。
因想玉堂今夜直，建章宫漏正迢迢。
悲歌
刘应炎（宋代）

悲矣乎，杞人忧兮天莫支，
权臣秉钧兮社稷危。外夷相侵民流离，
大厦将倾谁设施。悲矣乎，
吾将抱徐衍之石兮，歌箕子之黍离。
十月晦过舍弟庭玉处见诸人棋战方酣顷之复过集者皆散独枰尚在窗户阒然因成三篇呈子常汉臣 其三
李昭玘（宋代）

得失信偶尔，好谋徒自穷。前功竟何在，百战漫争雄。

昧者甘守拙，高人成悟空。不如来饮酒，听唱小桃红。
金刚随机无尽颂·福智无比分第二十四
释印肃（宋代）

海门风静夜，满月辽天挂。
除非知不知，实相凭谁话。
晨谒书所见
宋庠（宋代）

绀幰鸣珂万盖翔，九门冠剑拥晨光。
城连南北长安斗，殿倚东西太极堂。
云里铜乌风作籁，天边金掌露成霜。
微生备位如葵藿，只有倾心奉圣王。
沈阴
程恩泽（清代）

沈阴不散地埋忧，冷雨三旬苦未休。幸不侵陵农事晚，已难消受旅人愁。

芦花湿处哀鸿泣，蕉炬炎时冻雀投。却诧北风如虎怒，尽吹清泪落南州。
三姝媚·烟光摇缥瓦
史达祖（宋代）

烟光摇缥瓦，望晴檐多风，柳花如洒。锦瑟横床，想泪痕尘影，凤弦常下。倦出犀帷，频梦见、王孙骄马。讳道相思，偷理绡裙，自惊腰衩。
惆怅南楼遥夜，记翠箔张灯，枕肩歌罢。又入铜驼，遍旧家门巷，首询声价。可惜东风，将恨与、闲花俱谢。记取崔徽模样，归来暗写。
句
姚崇（唐代）

扇掩将雏曲，钗承堕马鬟。（见《海录碎事》，

又见后张昌宗太平公主山亭侍宴诗）
池萍
刘学箕（宋代）

一番雨过一番多，间挟晴风涨绿波。
柳絮吹残游迹在，谢池点点是阳和。
乐清
徐庸（明代）

人生天地间，所乐各不同。诗书乐在心，德义乐在躬。

羡君独乐清，乐清世稀有。千古方何人，夷齐可为友。

松梅绕其居，芝兰满阶除。红尘绝来往，白云长卷舒。

钩帘明月生，披襟好风入。最爱九皋禽，徘徊自翔集。
蓦山溪·春来心事
晁端礼（宋代）

春来心事，分付千锺酒。午醉梦还醒，两眉愁、才消又有。天涯远梦，归路日中迷，楚云深，孤馆静，潇洒梨花手。回文歌罢，幽恨新兼旧。帘影卷斜阳，乱红飞、风摇暮柳。独携此意，和泪上层楼，尽平芜，穷远目，认断千山首。
应制依韵和御制后苑赏花钓鱼
沈遘（宋代）

春入花房次第开，上林先望属车来。时忘万物均民乐，恩许群车奉燕杯。

凤下朝阳时鼓舞，鱼游太液自徘徊。愚心愿献千年寿，岂特欢娱一日陪。
寄远
刘驾（唐代）

雪花岂结子，徒满连理枝。嫁作征人妻，不得长相随。

去年君点行，贱妾是新姬。别早见未熟，入梦无定姿。

悄悄空闺中，蛩声绕罗帏。得书喜犹甚，况复见君时。
送费六还蜀
骆宾王（唐代）

星楼望蜀道，月峡指吴门。万行流别泪，九折切惊魂。

雪影含花落，云阴带叶昏。还愁三径晚，独对一清尊。
送衡州王仲和郎中代还
刘挚（宋代）

铙鼓催船下洞庭，几滩冰涩滞双旌。峥嵘霰雪暮寒重，早晚潇湘春水生。

君意喜先湖雁去，我怀方共夜乌惊。明年奏课趋云陛，拜罢当如汉仲卿。
皇砖叹
孙宜（明代）

龙舆凤驾西南行，有敕谋广承天城。
亚卿奉诏区画当，内侍督作简命精。
湖南州县半雕敝，募徒取具无横征。
昨来羽檄冲宵至，御堲皇砖坐兹地。
县令封柴重纷扰，藩司处价良宽倍。
百金须砖仅过万，民力官州足供费。
黄湖山前余古窑，开山设廨临江皋。
千夫抟埴众牛踏，泊官点阅闲吏劳。
连云烟火望不息，弃地瓦砾增时高。
圬人窑徒告如数，洁酒虔牲谢神护。
材成赤土齐方平，光发青铜尽完固。
监工动色匠氏喜，敕使行台定无怒。
平原莽旷毕出砖，署县发卒罗砖船。
大艘小舶尽查报，来商去贾无敢前。
要资纳贿始一脱，白昼牙校明哄阗。
报船未已还签部，越里穷乡索殷富。
家饶斗斛那得眠，囊有锱铢悉充赂。
分画宁蒙滑胥悯，逋逃反遭苦刑锢。
君不见砖船报尽解头过，未解之砖尚填布。
又不见县官库吏日夕忙，秤金量银如太仓。
送程给事知越州
陈康民（宋代）

五羊城郭一朝新，归作黄扉侍从臣。暂向天边辞禁闼，更于江外福吾民。

锦衣上冢乡山晓，熊轼颁条驿路春。不待期年应报政，即看朝觐对严宸。
闻蛩
胡宗仁（明代）

秋夜寒蛩语，凄凄孤月明。
空床自难寐，不但百愁生。
仰屋
苏泂（宋代）

仰屋无穷事，甘心未遇时。
雨花明燕羽，风叶堕蛛丝。
农务从人说，光阴类箭移。
早知霜白鬓，那免一生痴。
虞美人（张宰祈雨有感）
陈克（宋代）

踏车不用青裙女。日夜歌声苦。风流墨绶强跻攀。唤起潜蛟飞舞、破天慳。

公庭休更重门掩。细听催诗点。一尊已咏北窗风。卧看雪儿纤手、剥莲蓬。
玉绣毬花
许及之（宋代）

平泉珍簇蝶，道是永嘉花。玉绣名吾里，瑶琨不浪誇。
和抱拙韵
胡仲弓（宋代）

关关鸠妇亦收声，天意犹悭一日晴。
槐绿尽供春昼梦，梅黄尚忆岁寒盟。
海边书托文鳞便，户外诗来喜鹊鸣。
千里宦情随处好，秋风何用记莼羹。
问天庆观奚高士病
释居简（宋代）

蕙帐癯仙老，因仍病日侵。楼宽恰方丈，策瘦甫逾寻。

谷响呼频应，瓢虚捺不沈。百年浑得醉，不醉百年心。
春思
皇甫冉（唐代）

莺啼燕语报新年，马邑龙堆路几千。
家住层城临汉苑，心随明月到胡天。(层城 一作：秦城)
机中锦字论长恨，楼上花枝笑独眠。
为问元戎窦车骑，何时返旆勒燕然。
三和鞯字二首寄后村 其一
林希逸（宋代）

谁道林花不是鞯，山如奔马下平田。哦诗不记身投老，对酒犹平兴欲仙。

勾漏丹砂寻旧令，云安曲米问长年。如翁一事尤痴绝，醉却逃禅绣佛前。
江上纪程
方履篯（清代）

明波瑟瑟浪如环，晓泊江州正闭关。万顷碧烟飞入梦，不知满眼是庐山。
次韵施秀才新楼有赋
高斯得（宋代）

白鹤山中熊豹姿，可怜营窟傍苕溪。
无家那得还三蜀，寄迹堪嗤传一齐。
共诧阖能扪斗柄，谁知堂不爱榱题。
厦成人已辞骚国，何日同登醉似泥。
平园
余季芳（宋代）

柳暗花明自一春，青山缭绕水如襟。
偶然觅得桃源路，便欲分栖竹屋阴。
清昼平原寻小隐，夕阳归路入閒吟。
迟迟风袂烟堤上，遥望环溪鸭绿深。
长安
方回（元代）

客从函谷过南州，略说长安旧日愁。
仙隐有峰存紫阁，僧居无寺问红楼。
兰亭古瘗藏狐貉，椒壁遗基牧马牛。
万古不随人事改，独余清渭向东流。
春日田园杂兴
姜霖（宋代）

老盆倾酒试新尝，社鼓村村开夕阳。
麦陇风微牛睡稳，芹塘泥滑燕归忙。
半村飞雨断烟湿，一径落花流水香。
鼎贵安知此中意，徒能学犬吠村庄。
如梦令
史浩（宋代）

一笑尊前相语。莫遣良辰虚度。饮兴正浓时，兔碗聊分春露。留住。留住。催办后筵歌舞。
送汪太史振宗封衡世子还朝
王世贞（明代）

屈指公车射策年，忽看飞传若从天。峥嵘玉叶东秦后，缥缈金茎北极前。

共惜衣冠星使去，虚令钟簴雪宫悬。祗应同姓诸王表，亲载齐闳第一篇。
赠老将
皇甫曾（唐代）

白草黄云塞上秋，曾随骠骑出并州。

辘轳剑折虬髯白，转战功多独不侯。
上秋壑贾丞相
释广闻（宋代）

力挽天河洗甲兵，争如谈笑净胡尘。山东名并山西重，历数从来有几人。
送杜挺之郎中知虔州
梅尧臣（宋代）

大庾岭边无腊雪，惟有梅花与明月。
月光如水来向人，太守得闲杯耳热。
吹香入酒望梁宋，正是苦寒绵可折。
亦当念君君行南，南方无冰地不裂。
此身不到五侯门，肥羔酿酒槐槽咽。
玉色少年生颊春，解笑吟肠冷如铁。
冲风冒霰入广文，老与诸生开反切。
重嗟君远隔江湖，虽得虽甘牙已缺。
官娥执乐一千指，修颈慢肌衣错缬。
定逢宾客强排娖，舞彻六幺红袖掣。
人竞羡君君愈疲，夜归坐合思予说。
思归引
于濆（唐代）

不耕南亩田，为爱东堂桂。身同树上花，一落又经岁。

交亲日相薄，知己恩潜替。日开十二门，自是无归计。
鹧鸪天
李之仪（宋代）

节是重阳却斗寒。可堪风雨累寻欢。虽辜早菊同高柳，聊楫残蕉共小栏。

浮蚁嫩，炷烟盘。恨无莺唱舞催鸾。空惊绝韵天边落，不许韶颜梦里看。
寄呈寿冈先生二首
赵蕃（宋代）

竹户与松窗，当年拜老庞。
鬓毛霜自满，文力鼎犹扛。
我句何堪读，公诗旧所降。
宁闻曹与郐，可并楚三江。
蜀道篇送别府尹吴龙图
郭祥正（宋代）

长吟李白蜀道难，蜀道之难难于上青天。长蛇并猛虎，杀人吮血毒气何腥膻。

锦城虽乐不可到，侧身西望泣涕空涟涟。其辞辛酸语势险，有如曲折顿挫万丈之洪泉。

世人不识宝玉璞，每欲酬价齐刀铅。求之往古疑未有，惜哉不经孔子之手加镵镌。

公今易节帅蜀国，为公重吟蜀道篇。旌旗翻空度剑阁，甲光照雪参林颠。

云鳌连推谷声碎，画角慢引斜阳悬。竹马争迎旧令尹，指公长髯皓素非往年。

蜀道何坦然，和气拂拂回星躔。长蛇深潜猛虎伏，但爱雄飞呼雌响亮调朱弦。

时乎乐哉，公之往也，九重深拱尧舜圣，庙堂论道丘轲贤。

抚绥斯民赖良守，平平政化公能宣。来宾兴学有源本，何必早夜开华筵。

尝闻家家卖钗钏，只待看舞青春前。此风不革久愈薄，稔岁往往成凶年。

噫吁嘻，今我无匹马，安得从公游，尽书政绩表中州。

献之明堂付太史，陛下请损西顾忧。
傅子美召公择饮，偶以病不及往，公择有诗，
苏轼（宋代）

樊素阿蛮皆已出，使君应作玉筝歌。
可怜病士西窗下，一夜丹田手自摩。
早登西禅寺阁
王建（唐代）

上方台殿第三层，朝壁红窗日气凝。烟雾开时分远寺，

山川晴处见崇陵。沙湾漾水图新粉，绿野荒阡晕色缯。

莫说城南月灯阁，自诸楼看总难胜。
李使君挽词三首
周紫芝（宋代）

治剧知公老更优，何尝箕敛急征求。谁言粟自关中漕，但见钱从地上流。

已报南来三日政，为宽北顾一时忧。皇天自古无公道，不遣刘郎到白头。
次韵李仓春游一首
刘克庄（宋代）

秧马从今渐可行，林鸠未好便呼晴。
敢云使者乘轺传，聊为君王式耦耕。
有一日留忧职旷，无三宿恋觉身轻。
此生不复持高论，愿友台佟与尚平。
昔陈北山赵南塘二老各有观物十咏笔力高妙暮
刘克庄（宋代）

绛帕妖方士，青襟小茂才。
集瓜讥汝否，止棘刺谁哉。
倏忽寻声去，曾无濯足来。
吾衰臂力短，驱去复飞回。
夜行安山道中
徐阶（明代）

木落境萧萧，残灯照寂寥。
病惊时日暮，愁厌客途遥。
急涧听逾响，荒村语不嚣。
月明如有意，深夜伴归桡。
生日避客山中客有过者作诗谢之时新作精舍之街赋以兴焉
邵宝（明代）

节近登高新路开，山中冠盖有朋来。酒因母病未敢受，诗到秋清正合裁。

微月初悬看作镜，新泉曲引待流杯。送君东上蓉湖棹，青眼还留点易台。
感风发汗卧病数日推枕翛然叙事为十诗 其七
韩淲（宋代）

病起寻藜杖，闲情孰可论。腾身上危径，著眼已高轩。

城堞看州宅，沙汀识远村。幸无衰老相，逸兴且丘园。
过白乐天坟
蔡襄（宋代）

乐天本才士，羽仪衬颉颃。
脱身避祸机，遂得林泉尚。
生爱香山游，死亦香山葬。
悠悠醉吟魂，终古填幽圹。
小堂松桧间，跻攀白云上。
春日照伊流，素波明演漾。
草枝岂有情，一步一囘望。
题画册八首 其二 倚槛看荷
戴亨（清代）

风清水阁芰荷香，卓午鸣蝉日正长。何处兰桡喧笑语，飞来七十二鸳鸯。
过东林精舍
邹溶（清代）

愁卧夕阳尽，长风吹四野。嗟予抱沉疴，迟此岁方夏。

杖策来东林，钟远识兰若。石壁生夜凉，目极自潇洒。

采芝寻仙人，把酒慕隐者。开襟屡回顾，长啸松林下。

纷吾意念多，淡尔悟虚假。遥望白云中，日暮空潭泻。
长相思
刘克庄（宋代）

劝一杯。复一杯。短锸相随死便埋。英雄安在哉。

眉不开。怀不开。幸有江边旧钓台。拂衣归去来。
寄成父并帖彦博审知
赵蕃（宋代）

贫贱分离苦，飘流日月除。
重沽分岁酒，空展寄来书。
祖印书齐架，章泉竹绕庐。
生涯故在此，调护合何如。
寄开化李令光四首 其四
程俱（宋代）

平生四方人，堕地随蓬桑。故乡二顷田，稊米寄太仓。

从渠雀鼠耗，敢计松菊荒。未能思计然，锥刀折氂芒。

十年乃一归，归席不煖床。吾庐正如寄，县府固相忘。

偶闻贤长官，邂逅尉所望。吾宁媚之子，故是众所臧。
相和歌辞。短歌行
聂夷中（唐代）

八月木荫薄，十叶三堕枝。人生过五十，亦已同此时。

朝出东郭过，嘉树郁参差。暮出西郭过，原草已离披。

南邻好台榭，北邻善歌吹。荣华忽消歇，四顾令人悲。

生死与荣辱，四者乃常期。古人耻其名，没世无人知。

无言鬓似霜，勿谓发如丝。耆年无一善，何殊食乳儿。
饯上饶推幕叶西涧召为国子录二首
徐元杰（宋代）

魁耀来从古赤城，三年冰水一般清。
莲池婉婉中流砥，米廪行行要路程。
悟主谠言须启沃，康时伟业待恢宏。
却慙疎窳深知遇，别后音书等弟兄。
咏案头四后·球麝墨
张玉孃（元代）

兰煤薰透漏星房，苍壁无痕晕漆光。
万杵龙珠凝海水，十分麝咏泣玄霜。
松烟入砚还矜色，江雨翻云别有香。
风静自林秋气逼，满天诗思动清商。
琐窗寒
黄廷璹（宋代）

驻马林塘，还寻旧迹，雨收秋晚。残蕉映牖，强把碧心偷展。记相逢、画堂宴开，乱花影入帘初卷。正小池涨绿，丝纶曾试，事随鸿远。

凄断。情何限。料素扇尘深，怨娥碧浅。清宫丽羽，漫有苔笺题满。问低墙、双柳尚存，几时艳烛亲共剪。但凝眸，数点遥峰，春色青如染。
题南宫子中画莺
陆文圭（元代）

金衣何璀璀，飞向垂杨树。久立却无声，东风吹不去。
大观宗祀明堂五首 酌献用《孝安》。
郊庙朝会歌辞（宋代）

若昔大猷，孝思维则。永言孝思，丕承其德。于昭明威，侑于上帝。

赉我思成，永绥福祉。
送阚令之潭州宁乡
梅尧臣（宋代）

秋风逆水急，挂席飞鸟轻。
三江去虽远，一日行几程。
朝辞洞庭岸，暮抵巴陵城。
长沙古建国，地狭赋薄征。
邑宰爱民者，选荐岂非精。
既曰处民上，固当知民情。
民居篁竹间，山獠相杂并。
教道苟未至，毫发心起争。
太刚易断折，太柔难搘撑。
贵在得中道，於焉无近名。
闻多不祥鸟，似鴞何足惊。
远方此为常，慎勿心屏营。
贾谊度湘水，为文吊屈平。
因君寄杯酒，为我酹贾生。
二月上浣同云娃踏青归雨宴达曙用佳字
程嘉燧（明代）

客来兰气满幽斋，少住春游兴亦佳。
霞引秾桃褰步障，天粘碧草度弓鞋。
烟花径袅婵娟入，山水亭孤竹肉谐。
醉爱雨声笼笑语，不知何事怨空阶。
寒吹
陈起（宋代）

寒吹西轩入，罘罳设座隅。
腰围同沈约，指爪类麻姑。
静卧毡三叠，清斋饭一盂。
晓来香满室，岩桂侈瓶炉。
寄题惠州嘉祐寺坡公手植枞树
刘克庄（宋代）

谁道炎州无劲植，君看韩木与苏枞。
憩棠此日成遗爱，伐树当苏不见容。
巴俗曾传莱相柏，番人犹敬范公松。
阅三甲子方拈出，吴令之贤岂易逢。
春晚绿野秀诗
王禹称（宋代）

雨过川原上，凝眸送晚春。韶光销欲尽，野色望来新。

天末迷蓝销，江湄乱曲尘。重杨难认影，幽鹭莫藏身。

远接天开幕，晴和草展茵。明时四郊静，凌乱踏青人。
句
杨谔（宋代）

行人问宫殿，耕者得珠玑。
句
卢象（唐代）

吴越山多秀，新安江甚清。（见《河岳英灵集》）

书名会粹才偏逸，酒号屠苏味更醇。

（《赠郑虔》，见《唐语林》）

初疑轻烟淡古松，又似山开万仞峰。

（《赠怀素》，见《颜真卿序》）
老僧携筇竹杖来试就求之欣然举以见赠
喻良能（宋代）

万里携来自蜀州，老僧珍重许谁求。
相逢举赠宁无意，要我云山处处游。
戊辰闰正月书怀
释行海（宋代）

一年风景两逢新，老去情怀最惜春。
未有鶬鹒传好语，岂无蛱蝶报芳辰。
花林淑气蒸香蔼，柳岸游丝惹麹尘。
今日晴明聊引兴，倚楼翻作望乡人。
汉宫春 立春后一日雨雪从友人斋头醉归纪事
陈维崧（清代）

婉娩熙春，有比邻药玉，计日安排。昨朝新做綵胜，绿剪红裁。

几丝酥雨，酿浓阴、腻透铜街。今朝又。腾腾微雪，轻盈扑上人钗。

便拟放颠冲酒，要粉摇歌袖，玉溅吟䰄。最喜银装世界，白佔楼台。

春泥没屐，怪枯筇、难稳芒鞋。高楼上。雏莺笑我，刘伶醉倒须埋。
咸平六年二月十八日扈从宸游因成纪事二十二韵
杨亿（宋代）

步辇下明光，鸣鞘出未央。属车多载酒，夹道竞焚香。

云管飘梅吹，蜺旌错鸟章。从臣沙苑马，卫士羽林枪。

玉辂天行健，金壶昼漏长。光风汎兰蕙，仙雾拂旂常。

宿雨收林薄，晨曦艳屋梁。闾阎空里巷，旄罕隘康庄。

托乘奉珍使，先驱执戟郎。从桥初转毂，凭轼见垂裳。

暂驻时龙驭，前临戏马场。由来讲武事，所以服遐荒。

电影流机石，鸦群发大黄。千钧宁觉重，七札岂曾妨。

卒勇如虓虎，人观若堵墙。腰鞬晋元帅，扈跸汉诸王。

聊用誇胡客，还闻詟鬼方。回舆百里囿，锡宴九霞觞。

射以驺虞节，歌为白雪倡。仙山鲸海上，御苑斗城旁。

周镐欢麀鹿，虞韶集凤凰。瑶池春水渌，犹误濯沧浪。
南阳送客
李白（唐代）

斗酒勿为薄，寸心贵不忘。
坐惜故人去，偏令游子伤。
离颜怨芳草，春思结垂杨。
挥手再三别，临岐空断肠。
青县雨夜维舟
斌良（清代）

一片空明影，樯灯照水光。蛩喧官渡寂，雨歇夜船凉。

客子看衣线，家童裹糗粮。归期知己近，喜色上眉黄。
次韵谢心老以缘事至鲁山
陈与义（宋代）

禅师瓶貯几多空，欲问以书无去鸿。
鲁县人迎波若杖，天宁树起吉祥风。
荒山春色篇章里，快士交情笔砚中。
一日尘沙双碧眼，归时应与去时同。
秋夜宿学
曹组（宋代）

促织声中破月悬，水生寒气近湖边。
城头三鼓夜方半，窗下一灯人未眠。
辛苦诗书怜此日，奋飞功业定何年。
太平干禄无他径，只有乡书可荐贤。
荔枝龙眼二绝
刘克庄（宋代）

食观本草岂非痴，二果甘滋可养脾。
耄智自知无益处，肉身安得有轻时。
月照梨花（闺思）
陆游（宋代）

闷已萦损。那堪多病。几曲屏山，伴人昼静。梁燕催起犹慵。换熏笼。新愁旧恨何时尽。渐凋绿鬓。小雨知花信。芳笺寄与何处，绣阁珠栊。柳阴中。
效陶四首用葛秋岩韵
释文珦（宋代）

我居本山林，茅茨荫嘉树。
肮脏尘网间，归心自西鹜。
吾驾今已返，终然守贞素。
每思夜气清，起坐天未曙。
送汪公珣重游塞上
居节（明代）

才子亦弓裘，重为万里游。
颇谙区脱语，未饮月支头。
雪上黄云色，沙中暮角愁。
功名少年事，塞草易为秋。
蒙蔡藏用惠古风一轴叹仰不足辄赋病桐书为谢
王铚（宋代）

老境忧患集，坐受衰病侵。
山林成独往，樽酒惟孤斟。
万事信已成，灭迹栖苍岑。
对镜未免愁，寒云生岳阴。
斯时琼瑶赠，无以报兼金。
酬之病桐诗，叹息成永吟。
风霜入枯枝，蝼蚊穿病心。
艳艳上林树，已朽难寄林。
幽人识爨下，取作绿绮琴。
拂拭延妙声，泠泠朱丝绳。
淳风散已久，世伪多洼淫。
一弄清风还。三古尽可寻。
自然俯仰中，山水见高深。
同心齐取舍，何叹异古今。
永真遇□赏，江海有知音。
登峨眉山用李青莲诗韵 其三
张熙宇（清代）

平明登绝顶，身与众真匹。天风卷颓云，诸山了可悉。

瓦屋峙其前，雪山从后出。老佛双瞳方，授我清净术。

是时山寂然，泠泠泛瑶瑟。琴声亦既歇，佛言犹未毕。

山中无是非，世间有得失。我亲闻此言，皎如见天日。
留张十二宿
刘敞（宋代）

少年有佳趣，老夫意独驩。常恨离别久，忽忘会聚难。

殷勤置杯杓，萧散遗衣冠。诚知惜短夜，为我强盘桓。
饭僧
李群玉（唐代）

好读天竺书，为寻无生理。焚香面金偈，一室唯巾水。

交信方外言，二三空门子。峻范照秋霜，高标掩僧史。

清晨洁蔬茗，延请良有以。一落喧哗竞，栖心愿依止。

奔曦入半百，冉冉颓濛汜。云泛名利心，风轻是非齿。

向为情爱缚，未尽金仙旨。以静制猿心，将虞瞥然起。

纶巾与藜杖，此意真已矣。他日云壑间，来寻幽居士。
对雪和因老韵
王之道（宋代）

谏陛何人正伏蒲，将坛无事且投壶。
因观雪曲词争胜，便觉诗邻势不孤。
警雁王师方入蔡，赠梅边使欲离吴。
可怜鼠辈殊轻敌，乃敢堂堂捋虎须。
春日田园杂兴
周暕（宋代）

蛙声似吹雨初足，桑萁欲红风始和。
少妇每忧蚕利薄，老夫惟喜秫苗多。
旧栽花木山莺识，新买陂塘野鹭过。
此境东风元日好，当年金谷事如何。
无党为东冈赋远游余卧病空山闻而壮之和韵为别
牟巘（宋代）

鬓丝梅雪两鬖鬖，底事征车又指南。自是曾游习蛙黾，不妨小住话鱼蚕。

掺袪中岁情良苦，秉耒平生分所甘。若有书来访生死，白云多处是吾庵。
建康六感·宋
刘子翚（宋代）

寄奴真伟人，落拓龙潜地。
据筵呼五木，已有吞世气。
世期值阳九，天纲日沦夫。
偏邦可跨州，卑号犹称帝。
匪乘艰棘运，英姿畴能济。
南戡奠番禺，西狩澄泾渭。
功虽与世隆，道亦因人废。
缅怀揖让风，黄屋身如寄。
颓波日奔迫，夜壑迁神器。
巢由独贤哉，高纵貌难继。
生查子
赵师侠（宋代）

迟迟春昼长，冉冉东风软。寒食乍晴天，红紫芳菲遍。

前峰积翠横，新涨＿蓝远。向晚淡烟迷，一段屏山展。
再和
张栻（宋代）

市朝车马列云从，君有危楼出半空。
但觉乾坤增老眼，不妨日半转空笼。
花开花落关何事，江北江南只此中。
互出新诗殊未艾，长城尚许短兵攻。
兰皋煎茶
吴则礼（宋代）

掠水纤纤紫燕斜，聊凭乌几伫幽花。今年未识云腴面，且拨去年官焙芽。
华发天随子，清波到处家飞来峰
钱月龄（明代）

此峰西竺有，何代远飞来。空洞玲珑窍，天香紫翠台。

金鳌涌地出，灵鹫倚天开。奇胜复奇过，跻攀得几回。
客思
江源（明代）

春尽思家切，年来出使频。叨居外台客，长作异乡人。

紫绶非吾愿，青山是旧邻。秋风不归去，老却粤江莼。
秋月乘兴游松江至垂虹亭登长桥夜泊南岸旦游宁境院因成十绝呈君勉且寄子通 其八
朱长文（宋代）

银潢倒泻入沧溟，身近鱼龙夜不惊。鸣橹空飞孤雁过，渔灯照浦一星明。
采桑子（奉和秦楚材史君荔枝词）
张元干（宋代）

华堂清暑榕阴重，梦里江寒。火齐星繁。兴在冰壶玉井栏。

风枝齐叶谁新采，欲饱防慳。遗恨空盘。留取香红满地看。
减字木兰花·功名富贵
侯善渊（元代）

功名富贵。致使沉沦空手去。改面回头。一失人身永劫休。归纯面朴。背境涤尘真正觉。一颗圆光。焕焕煌煌入大方。
酬次李辰甫所寄三首
吴说（宋代）

桐花竹实几时生，桑野秋繭未定成。
肯信饥寒能累道，唯余寂寞许寻盟。
年颜已愧神仙事，江海难忘故旧情。
何日往来同井陉，清谈清坐到天明。
舟泊富林谒陈大樽先生墓
沈道映（清代）

富林溪上一盘桓，墓道春阴泣汉官。未见丰祠传俎豆，空留皎汉照衣冠。

当年碧血青磷散，此地银涛白马寒。回首平陵松柏路，子规啼遍朔风酸。
次韵子封承之游桃花坞二首 其二
陈深（宋代）

闾门行乐送韶华，闲访城阴野老家。黄蝶得晴飞菜叶，翠禽隔浦啄桃花。

衡门倒屣临官路，古渡横舟阁浅沙。亦有诗人时一到，醉吟行尽夕阳斜。
通济里居酬庐肇见寻不遇
刘得仁（唐代）

衡门掩绿苔，树下绝尘埃。偶赴高僧约，旋知长者来。

云山堪眺望，车马必裴回。问以何为待，惭无酒一杯。
癸酉立春冲雪观梅
陈文蔚（宋代）

吾翁当日手亲栽，今邮芳英几度开。
把酒未能如一醉，冲寒犯雪日须来。
傅曰会举进士次汝贤文敬韵二首 其二
李东阳（明代）

上林芳树倚云高，长笑高蟾咏碧桃。白战早收天下捷，春游不学少年豪。

两苏才拟当时重，二宋名同旧史褒。应共玉堂词翰手，凤凰池上对挥毫。
张南起为作苇航图仍示以诗歆继赋
胡仲弓（宋代）

系缆萧萧芦苇傍，酒和翰墨醉淋浪。
灵槎不泝银河去，却向人间羡野航。
霜夜
陆游（宋代）

月淡霜清夜漏迟，疏钟杳杳度南陂。
灯残有恨欲谁语，鸡老无声如我衰。
使入蜀川方在道，书传淮浦定何时？艾为可遣闲愁得？独拥寒炉爇豆萁。
云林书舍为黄金华题
王翰（唐代）

山中四序多佳趣，况住白云绿树间。绕舍流泉声㶁㶁，隔帘幽鸟语关关。

晴窗阁笔抄书罢，春沼留香洗砚残。羡子妙年方膴仕，岂容归隐佩秋兰。
万年春 立春日宫前对雪
张之翰（元代）

断送余寒，舜韶声里春风度。九重金户。催进宜春句。道是春来，又候春将去。朝天处。柳花无数。飞满宫前路。
偈颂二十五首
释如净（宋代）

天童大解脱门豁开。衲僧自已透，
乾坤无表里。万里清风八面来，
前楼后阁玲珑起。
九峰琴趣轩为赵性中赋
邓林（宋代）

排闼芙蓉开朵朵，浮岚飞向窗前堕。窗下幽人澹世情，横琴静对山光坐。

日长万虑俱消沉，当窗一曲太古音。潇湘云水鹤秋唳，风雨江湖龙夜吟。

世间罕有钟期辈，此时意趣谁能会。流水高山犹有音，无弦更在琴之外。

游心直到溟涬天，文王宣父俱在前。世外嚣尘无一点，惟见九峰青苒苒。
送仪给事兄子平归东莱
罗亨信（明代）

相逢正喜序天伦，祖席俄看话别频。姜被独怜虚夜榻，雁行谁念隔秋旻。

过庭诗礼传东鲁，报国丹忠拱北辰。归卧衡茅无俗虑，新诗吟遍故园春。
陪使君早春西亭送王赞府赴选（得归字）
岑参（唐代）

西亭系五马，为送故人归。客舍草新出，关门花欲飞。

到来逢岁酒，却去换春衣。吏部应相待，如君才调稀。
别杭州留赠田景瞻地曹
林光（明代）

论心江浙几亭台，却喜君来我北来。三竺休嗟虚近约，八闽曾忝旧抡才。

关门别酒连朝泻，篷底新诗带雨裁。相送扁舟忽相失，东吴千里布帆开。
投知己
皎然（唐代）

若为令忆洞庭春，上有闲云可隐身。

无限白云山要买，不知山价出何人。
题张司马别墅
李频（唐代）

庭前树尽手中栽，先后花分几番开。巢鸟恋雏惊不起，

野人思酒去还来。自抛官与青山近，谁讶身为白发催。

门外寻常行乐处，重重履迹在莓苔。
偶作
方一夔（宋代）

结缘无成谩学书，倦飞犹自拣庭梧。不离文字添衰鬓，已外声庭谢壮图。

伯略莫教累恩泽，儒诗何事污裙襦。从今便觉高抬眼，不要奄奄学志蝓。
安乐窝中酒一樽
邵雍（宋代）

安乐窝中酒一樽，非唯养气又颐真。
频频到口微成醉，拍拍满颐都是春。
何异君臣初际会，又同天地乍絪纭。
醺酣情味难名状，{左酉右昷}{左酉右襄}功夫莫指陈。
斟有浅深存燮理，饮无多少寄经纶。
凤凰楼下逍遥客，郏鄏城中自在人。
高阁望时花似锦，小车行处草如茵。
卷舒万世兴亡手，出入千重云水身。
雨后静观山意思，风前闲看月精神。
这般事业权衡别，振古英雄恐未闻。
避地桂阳山门招友人晚饮
吴可（宋代）

荒城住行李，故人亦淹留。
稍迁墟丘间，爱此石泉幽。
长夏晴复雨，风气如清秋。
开樽茅茨下，焉能消百忧。
客怀滞荆楚，念之成白头。
今宵理归梦，一棹随风流。
寄镜湖方干处士
齐己（唐代）

贺监旧山川，空来近百年。闻君与琴鹤，终日在渔船。

岛露深秋石，湖澄半夜天。云门几回去，题遍好林泉。
有竹堂
韩淲（宋代）

坡翁一转语，不但为竹设。俗子尘污人，夏簟落苍雪。
登敬亭山南望怀古赠窦主簿
李白（唐代）

敬亭一回首，目尽天南端。
仙者五六人，常闻此游盘。
溪流琴高水，石耸麻姑坛。
白龙降陵阳，黄鹤呼子安。
羽化骑日月，云行翼鸳鸾。
下视宇宙间，四溟皆波澜。
汰绝目下事，从之复何难？
百岁落半途，前期浩漫漫。
强食不成味，清晨起长叹。
愿随子明去，炼火烧金丹。
徽庙古松山鹊为顾进士作
金幼孜（明代）

松梢盘拿出岩壑，一夕山风吹子落。几回度涧听松声，横枝忽见飞来鹊。

翠衿红觜一何奇，误疑青鸟降瑶池。根深茯苓不易斸，王母羽盖今何之。

宣和宫中迹如扫，胡沙漠汉天地老。莫向松间占鹊声，五国城荒长芳草。
游盘山 其二
蔡寅斗（清代）

雄奇形胜自天开，遥拱神京冠八垓。地势直从沧海尽，山形还向太行回。

烟云深处迷盘谷，风雨声中啸剑台。闻道宸章烛霄汉，磨崖百丈破莓苔。
句
扬无咎（宋代）

陈迹千年在，斯人百代无。
月照梨花 梨花
高濂（明代）

翠袖撩人，玉容无语。深院闲亭，黄昏夜雨。晓来风乱秾香。

洗残妆。

压树白云飞不起。盈盈照水。纱窗春梦里。洛浦俨摇琼佩，月色溶溶。

晚烟笼。
怀宣州李司法
郑会（宋代）

忆着宣城郡，能诗李法曹。
秋今已过半，梦亦罕相遭。
风叶乱无数，雨萤飞不高。
独来窗下坐，灯影照离骚。
金丹诗诀 其六十四
陈楠（宋代）

醉倒酣眠梦熟时，满船载宝过曹溪。一才识破丹基处，放去收来绝在伊。
句
王溉（宋代）

只应唤作小西湖。
和颜长官百咏 其二 渔父
朱继芳（宋代）

一曲清漪濯晚霞，钓竿斜插白鸥沙。傍人借问居何处，四海五湖都是家。
翠微寺
陈炳（宋代）

麻衣休作狮子吼，门外泉声正拍空。
三十六峰浑不见，翠微真在有无中。
送李缓山还楚 其二
屈大均（明代）

客游虽寂寞，得尽故人欢。吾道同黄菊，相期保岁寒。

楚人哀怨善，荆国水云宽。渔父知君者，长吟向钓竿。
点绛唇
毛幵（宋代）

夜色侵霜，萧萧络纬啼金井。梦寒初警。一倍铜壶永。

无限思量，展转愁重省。熏炉冷。起来人静。窗外梧桐影。
拟大明铙歌曲十八首 其十一 维中国
胡应麟（明代）

维中国，帝王所自立。欃枪遍郊原，天地黯无色。天重开，地重辟。

扶桑荧荧日月出。照八荒，烂九域。芟夷祸难四海一。

神龙夹助正统集。帝悯边尘扰中国。诏下大将军，达副将军遇春提兵九十六万，戈鋋甲胄如浮云。

命词臣濂草檄谕彼中华民。长驱入河洛，壶浆箪食来成群。
武夷猴
刘子寰（宋代）

猕猴群居时，得食互争夺。嚣哓以力胜，无复长幼别。

及其有老病，同类争救活。嗛食置其旁，交来伺饥渴。

死埋高崖巅，并力事窊掘。乃知禀元命，无间䎉与狨。

质性有所偏，良能或焉阙。惟仁乃生理，恻隐由情发。

鸟乌知反哺，报祭及豺獭。人心具中和，推此与天达。

物欲为私蔽，真知反磨灭。利害怵于中，骨肉交朋绝。

一从失本心，比兽乃反劣。武夷山多猴，此事樵者说。

因书观□篇，惟日三省察。
养拙轩
黎贞（明代）

鸿濛世已远，浇俗丧天真。东家喜奔竞，西邻悦华芬。

斗坡有良子，宛如羲皇人。鞭心入太朴，怀宝韬其文。

举世尚智巧，子以拙自珍。举世重才佞，子以讷自存。

从衡舌如剑，毕竟殒厥身。谨厚本强者，千载称名臣。

夫君抱德隐，俯仰和光尘。一庵仅容膝，盎然天地春。

至宝贵不琢，至乐贵不闻。忘形尔汝交，陶陶如饮醇。

卜邻永乐居，共作葛天民。
上禫除恭谢迎驾有作
孔武仲（宋代）

仗卫风生下玉宸，倾都瞻望属车尘。
乾龙已应飞翔始，震鬯方观荐奠新。
星象低回随曲盖，天阊苍莽入钩陈。
麟台亦与班迎末，不美甘泉作赋人。
挽东莱先生
邵度（宋代）

名士闻风起，英声逐电飞。
卜邻谯子至，闲道洛人依。
共叹斯人疾，何心入揖归。
七分书策在，马鬣向斜晖。
次刘圣与游土山韵
刘宰（宋代）

巨浸邑东南，西北起培塿。
意恐七泽翻，遗此镇其后。
我来雪霜降，阳和开岁首。
平波十万顷，如镜照妍丑。
尚想雷霆击，水立蛟龙走。
微此一抔土，群生鱼鳌久。
山人岂解此，采掇竞薪槱。
飞香识早梅，柴门深处遥。
攀条情正浓，催归回鷁首。
幽怀殊未惬，陶写赖诗友。
春事甫權舆，重来多载酒。
会有不速客，带索老荣叟。
次韵双莲花云得之城东
韩驹（宋代）

对镜佳人艳质同，微风更许暗香通。凌波斗作拖裙绿，行雨翻愁裛脸红。

欲写新图过淮右，从今胜地自城东。有情邢尹空争宠，岂悟荣枯一瞬中。
句
邵焕（宋代）

玉腕枕香腮，红莲藕上开。
春院
归懋仪（清代）

閒庭昼暖日偏长，小立东风撇绣床。空际游丝兼絮舞，阶前瑶草竞兰芳。

流莺隐树窥疏槛，粉蝶随人绕曲廊。信步不嫌花径滑，一篙新绿涨池塘。
湖亭
释文珦（宋代）

一堤杨柳青丝輭，百顷芙蕖锦障开。
中有閒人心似水，坐看沙鸟镜中来。
夜渡吴松江怀古
宋之问（唐代）

宿帆震泽口，晓渡松江濆。
棹发鱼龙气，舟冲鸿雁群。
寒潮顿觉满，暗浦稍将分。
气出海生日，光清湖起云。
水乡尽天卫，叹息为吴君。
谋士伏剑死，至今悲所闻。
题张繇所画霜林云岫图
邓文原（元代）

惭余生也晚，未能识君颜。宿秉川岳气，时发胸臆山。

涧壑自回互，溪林若萦环。云光映天色，秋叶舒锦斑。

室中有扬子，向晚启玄关。何如尘外侣，日夕相与还。

悠悠个中意，未许落人寰。
题金华宫
徐氏（宋代）

碧烟红雾漾人衣，宿雾苍苔石径危。风巧解吹松上曲，

蝶娇频采脸边脂。同寻僻境思携手，暗指遥山学画眉。

好把身心清净处，角冠霞帔事希夷。
浪淘沙慢
陈允平（宋代）

暮烟愁，鸦归古树，雁过空堞。南浦牙樯渐发。阳关歌尽半阕。便恨入回肠千万结。长亭柳、寸寸攀折。望日下长安近，莫遣鳞鸿成闲绝。

凄切。去帆浪远江阔。怅顿解连环，西窗下、对烛频哽咽。叹百岁光阴，几度离别。翠销粉竭。信乍圆易散，彩云明月。浙水吴山重重叠。流苏帐、阳台梦歇。暗尘锁、孤鸾秦镜缺。羞人问、怕说相思，正满院杨花，落尽东风雪。
用前韵答谢推官
陆佃（宋代）

小立桑阴尚未移，便如相识已多时。锯沙我就玉界尺，点砾君成金屈卮。

灵运自应为佛早，退之今恨学仙迟。当年江左堂前燕，却又飞来未可知。
绍兴朝会十三首 其二 酒载行用武舞。
郊庙朝会歌辞（宋代）

止戈曰武，惟圣为能。御得其道，无敢不庭。整我六师，稽诸七德。

不吴不扬，有严有翼。
王通直挽章
吕祖谦（宋代）

近来南国冢，半是北人坟。异县谁怜我，同乡又失君。

深居传雅尚，坚坐挹清芬。日落长安第，三槐拂暮云。
石城秋夜
释斯植（宋代）

漠漠青山水自流，西风烟树几经秋。
旧进歌舞人游地，月满江城十二楼。
玄潭观和龚宰韵
文天祥（宋代）

晋代何曾谷此陵，到今楼观隐居亭。
幻成鸥鹭乾坤阔，陶尽鱼居云水腥。
仙有神功参造化，人将故事入丹青。
我来欲去长桥孽，祠下徘徊夜乞灵。
檥舟姑熟溪
贺铸（宋代）

潮来姑熟半篙深，帆落溪口樯如林。
谢氏青山失故井，桓郎白如无遗音。
良游蹑屐负登览，衰病伏枕方呻吟。
个中二顷了吾事，怊怅十年怀此心。
偈颂六十五首
释普济（宋代）

眼耳鼻舌身意，八万四千法门，
昼夜放光放动。一翳在眼，
空花乱坠。
夏霖行
吴世忠（明代）

女娲之墓波面悬，无人力补东南天。
雷公玉女不知天已漏，复鸣天鼓大笑于帝前。
江翻海倒地无轴，六鳌飞上层霄颠。
遂令万姓赤子为鱼鳖，三山五岳俱回旋。
郡国嗷嗷诉愁苦，九龙九龙尔无侮。
吾欲诛九龙，醢之充我一杯脯。
大声叫帝阍，又恐阍者怒。
心知事不济，反锁卧环堵。
即今一月仍滂沱，太阴犹离毕之阿。
农人预愁耳生禾，百草烂死讵足多。
丰年之望已蹉跎，霖乎霖乎奈尔何！
秋晚赴井汲水采野蔬供饭
卢楠（明代）

卫霍富华屋，原宪隐蓬蒿。物理各有适，而我甘鸿毛。

霭霭秋欲夕，疏叶鸣林皋。开门忘所事，瓶罂行自挑。

素绠汲深寒，何用扔桔槔。榄衣采藜藿，洒濯西城濠。

岂曰荐玉盘，慰此饥者劳。并日偶复尔，欣会忘纡陶。

归还读我书，杳然青天高。俯察寒螀吟，仰视云雁嗷。

万化纷倚薄，吾生安足骚。如何绮纨子，失路增悲号。
琴坞旧庐钱别频伽兼山各赠一诗 其二
潘恭辰（清代）

不须涕泪洒江皋，二十吴郎气自豪。万里久随山简马，一官剩有吕虔刀。

当筵且共倾三雅，对客犹能诵六朝。好去临歧莫惆怅，虞山落叶晚萧萧。
亭南书隐为贡友达作
释宗泐（明代）

敬亭南野阔，家世旧云林。三亩水边宅，半生灯下心。

閒依渭叟钓，醉与楚狂吟。门外无车马，年年草自深。
逢旧识
贾岛（唐代）

几岁阻干戈，今朝劝酒歌。羡君无白发，走马过黄河。

旧宅兵烧尽，新宫日奏多。妖星还有角，数尺铁重磨。
叔韵以城西看山诗索和倚韵复之
许传霈（清代）

城西山势如游龙，起伏奔驰神莫状。城西山色如好女，隐约倩秀遥相望。

报俶塔近白沙堤，东接城垣尤豪宕。奇石危磴破空来，突兀直前无依傍。

我居穷巷将及岁，寂无闻见心惆怅。霉雨匝月更困人，鱼鳖灶床清抱恙。

幸看此山日不足，高楼俨列碧屏障。兼喜雉堞一道横，流水短墙均无妨。

姑作曲势走往复，山容未宥使全放。宜雨宜晴亦宜月，妙境天开何清旷。

有时杯影落桥头，灵光呼吸涤肺脏。呼之欲出招不前，画意诗情淡相忘。

酒醒转恐愁又来，山作解人总笑向。嗟彼西湖多少等临客，孤负此峰莫能访。

香车宝马过云烟，畴得刻意穷形相。忽来同调说看山，示我新诗胆益壮。
蒙恩除替将还京洛偶叙所怀因成六韵呈军事院诸公…秀才
崔璞（唐代）

两载求人瘼，三春受代归。务繁多簿籍，才短乏恩威。

共理乖天奖，分忧值岁饥。遽蒙交郡印，安敢整朝衣。

作牧惭为政，思乡念式微。傥容还故里，高卧掩柴扉。
偈颂十四首
释印肃（宋代）

骊珠一颗印千峰，越古腾今处处通。
元禅道贯纤毫绝，方知佛法不曾穷。
孤云片片标心法，野鹤翘松表自容。
千眼难观谁解见，赤幡直下起清风。
妙觉十方无影像，灵知三界绝行踪。
后九首
刘克庄（宋代）

坐井成小眼孔，面壁得大医王。
净洗三生热恼，不烦一服清凉。
胡无人
陆游（宋代）

须如猬毛磔，面如紫石棱。丈夫出门无万里，风云之会立可乘。

追奔露宿青海月，夺城夜蹋黄河冰。铁衣度碛雨飒飒，战鼓上陇雷凭凭。

三更穷虏送降款，天明积甲如丘陵。中华初识汗血马，东夷再贡霜毛鹰。

群阴伏，太阳升，胡无人，宋中兴。丈夫报主有如此，笑人白首篷窗灯。
蓦山溪 与圆虚道人薄游湖上，晚过高氏庄作
陈洵（清代）

承平池馆，梦绕西湖路。应恨我来迟，蓦惊回、佳期细数。

吟箫倦来，无复谱当年，明月在，暗尘流，不为行云驻。

游情画舸，寂寞从朝暮。谁念畏登临，堕西风、颓然废圃。

人家门巷，燕子欲归时，怀故国，想平居，休问闲歌舞。
癸巳岁除夜诵孟浩然归终南旧隐诗有感戏效沈休文八咏体作 其七 永怀愁不寐
程俱（宋代）

腷膞南枝鹊，铿宏半夜钟。寥寥数寒漏，唧唧类吟蛩。

马革思强仕，牛衣慕老农。此身何处是，展转听朝舂。